Velkommen……………………………………………………………………….side 2

Hvem er vi?.........................................................................side 3

Personale………………………………………………………………………….side 3

Åbningstider…………………………………………………………………….side 4

Ferie og ”lukkedage”………………………………………………………side 4

Børnehavens profil ………………………………………………………..side 4

Legepladsen ……………………………………………………………………side 5

Udeliv ……………………………………………………………………………….side 5

Forældresamarbejde, herunder forældreråd ……….side 6

Opstart i børnehaven……………………………………………………side 8

Dagens forløb…………………………………………………………………side 10

Praktiske oplysninger……………………………………………………side 11

Traditioner……………………………………………………………………..side 15

Forventninger/krav til forældre……………………………….side 17

Afslutning……………………………………………………………………….side 18

Bilag: **1.** Personale m. fotos **2**. Garderobeliste **3**. Mad og måltidspolitik **4.** Orientering om

Økonomisk friplads

VELKOMMEN

I TRIVSELSBØRNEHAVEN

Præstegårdsvej 26, 9480 Løkken

Tlf. 22 39 33 44

www.ingstruptrivselsskole.dk

Vores dejlige børnehave har til huse lige ved siden af skolen i en forhenværende lærerbolig, og vi har indgang fra skolegården. Børnehaven er præget af ”hjemlige” omgivelser med små hyggelige rum og en overetage med stue, tekøkken og værelse.

Legepladsen har en dejlig og spændende baghave med masser af træer og højt græs, og foran børnehaven har vi legetøjsskur, gynger, sandkasse m. klatretårn, cykelbane, legehuse, bålplads og overdækket terrasse med tilhørende værkstedsskur.

**Hvem er vi?**

Ingstrup Trivselsbørnehave er en privat børnehave under Ingstrup Trivselsskole. Det vil sige, at skolelederen er øverste leder i børnehaven, samt at bestyrelsen på skolen også er bestyrelse for børnehaven.

Vil man som forældre i børnehaven have mulighed for at have stemmeret til skolens generalforsamling, som afholdes i april hvert år, skal man melde sig ind i støttekredsen for skolen. Med mindst et halvt års medlemskab kan man være med til at stemme til valget af skolebestyrelsen.

I børnehaven er der et forældreråd bestående af pædagogisk leder, som er sekretær uden stemmeret, 1 medarbejderrepræsentant, samt 3 forældre, som vælges til vores årlige forældremøde. Der deltager også et medlem af skolebestyrelse. Formand og næstformand vælges blandt de forældrevalgte. Forældrerådets medlemmers navne hænger på opslagstavlen i børnehaven.

I kan læse mere om forældrerådsarbejdet på side 7.

Børnehaven lever til en hver tid op til Jammerbugt Kommunes godkendelseskriterier for privatinstitutioner.

**Personale**

Pædagogisk leder

1 pædagog

3 pædagogmedhjælpere på deltid

Der vil i perioder være personer i børnehaven, der er i jobtræning/aktivering og praktik.

Vi er normeret til 30 børn i alderen 2,11 til 6 år med normeringstal 6,1 personaletimer pr. barn pr. uge.

På lige fod med Jammerbugt Kommunes øvrige institutioner samarbejder vi bl.a. med talepædagog, psykolog og sundhedsplejerske m.m. Så vi kan tilbyde en optimal og målrettet indsats over for børn m. særlige behov. Børn der har brug for særlig støtte til udvikling og læring. Der kan læses mere om børn i udsatte positioner i vores Pædagogiske grundlag.

**Åbningstider**

Mandag - torsdag: 6.20 – 16.50. Fredag 6.20 – 16.20.

Hver morgen og sidst på eftermiddagen er vi sammen med Fritter børn her i børnehaven, og der vil på de tidspunkter også være personale fra Fritteren i børnehaven, ligesom de også på nogle tidspunkter vil indgå i vagtplanen. I forbindelse med ferier og lign., kan vi være sammen med Fritteren hele dagen.

**Børnehavens ferie og ”lukkedage”:**

24.dec. har vi lukket.

I forbindelse med de gængse skoleferier, skal I pr. mail, mb@ingstruptrivselsskole,dk., skrive navn, og i hvilket tidsrum I har brug for pasning. Af hensyn til arbejdsplaner, samt personalets ferie/afspadsering, bedes I gøre dette indenfor den afsatte tidsramme. Hvis vi ikke får en tilbagemelding inden for tidsrammen, vil vi betragte det som, at barnet ikke kommer i børnehave.

Der er ikke nødvendigvis pædagogisk personaledækning i skolernes ferier.

**Børnehavens profil**

***Trivsel*** og ***udeliv*** er børnehavens nøgleord/varemærke.

Vi vil i tråd med skolen have det mål, at alle føler sig velkomne i Trivselsbørnehaven, og at børn og personale er glade for at komme i børnehave hver dag. Børnehaven vil i et positivt og engageret miljø tilbyde børnene en tryg og harmonisk hverdag med leg, nærvær, udvikling og læring. Vi vil vægte et positivt og åbent samarbejde mellem hjem og børnehave.

Børnehaven skal gennemsyres af udeliv, hvor vi tænker udelivet ind i alle aktiviteter. Udelivet skal være vores vigtigste pædagogiske rum b.la. fordi:

* Vi vil videregive glæden ved at være ude.
* Vi vil benytte os af de muligheder, der er af læringsprocesser i naturen, der omgiver os.
* Vi får et højt fysisk aktivitets/bevægelsesniveau.
* Vi bliver bombarderet med utallige sanseoplevelser.
* Vi har højt til loftet, der er ro og ingen støj.
* Vi får et sundt forhold til det at færdes i- og bruge naturen.

Vores uderum er både vores legeplads og nærmiljøet.

I dagligdagen vil vi ligeledes prioritere og bruge tid på praktiske gøremål, reparationer og vedligeholdelse sammen med børnene. Vi mener, at børnene har stor glæde ved at deltage i daglige gøremål, så de der igennem ved, at de er betydningsfulde, fordi de er med til at få hverdagen til at fungere. Samtidigt er der også stor læring i - og godt for børnene, at kigge de voksne over skulderen, når vi laver ”voksen arbejde”.

**Legepladsen**

Børnehavens legeplads har stor betydning for et aktivt udeliv, hvor børn og voksne er sammen om gode naturoplevelser/aktiviteter, mange udfoldelsesmuligheder, praktiske gøremål og inspiration til utallige legemuligheder.

Legepladsen er for os et sted, som aldrig vil blive færdig. Samtidig med at den skal vedligeholdes, skal der være plads til nye ideer og forandringer.

Vi er, som voksne, ikke ”kun” fysisk aktive, men også aktive voksne, som er nærværende og opmærksomme på børnene i deres leg. Vi bruger meget tid på at iagttage børnene på legepladsen og lærer nye sider af dem at kende.

Legepladsen er også et sted, hvor vi prioriterer ”den frie leg” – den voksenfrie leg.

**Udeliv**

Børnehavens udeliv skal være en vifte af de utallige muligheder som uderummet giver os som læringsrum. Vi vil altid tænke uderummets muligheder ind i vores pædagogiske emner/aktiviteter, når bare det giver mening for både børn og voksne. Vi vil tænke muligheder frem for begrænsninger i forhold til at bruge uderummet som pædagogisk rum. Det skal altid være et udviklingspunkt for både børn og voksne, at bruge uderummet til vores pædagogiske aktiviteter.

Vi voksne skal inspirere og motivere børnene til alle mulige forskellige udeaktiviteter samtidigt med, at vi vil tage udgangspunkt i børnenes nysgerrighed, initiativer og interesser.

Vi tænker natur- og miljøemner/aktiviteter såsom:

* Snitte, hamre, save
* Bruge naturmaterialer kreativt
* Urtehave, frugttræer (høstfest), med fokus på fra jord til bord
* Dyre- og planteliv
* Vind og vejr
* Årstider
* Bålmad
* Ture ud af huset
* Rive, feje og skovle
* Sortere affald
* Samle skrald
* Kompost
* Regnvandstønder
* Udekøkken
* Leg og lege, OSV.

Vi har derforuden ”Marken”, som er et stykke jord med græsmark ca. 1 km fra børnehaven, hvor vi har en skurvogn, som vi indimellem tager på tur ud til.

**Forældresamarbejde**

Her hos os er forældresamarbejdet en vigtig del af vores hverdag. Vi vægter åbenhed og ærlighed højt i forhold til jer forældre, så vi kan skabe et miljø, hvor vi på en positiv måde kan samarbejde til barnets fordel og udvikling. Vi sætter den daglige tætte dialog omkring børnene i højsædet, og I er altid velkomne til at deltage i dagligdagen.

Vi vil i det hele taget vægte et højt informationsniveau til jer forældre, hvor vi vil bruge skriftlige månedsbreve og vores white-boardtavle i børnehaven.

Vi er afhængige af engagerede forældre, da bl.a. rengøring er noget forældrene skal tage sig af i samarbejde med personalet. Vi forventer ligeledes, at I deltager i møder og arrangementer.

I er ALTID velkomne til at kontakte os om både STORT og småt. Det kan være ting vedr. jeres barn eller andre ting I undrer jer over eller mangler viden om. Dialogen/samarbejdet, mellem jer forældre og os, er meget vigtig for, at vi i fællesskab opnår det allerbedste børnehaveliv for jeres barn! Vi vil, som personale, også altid kontakte jer, hvis vi oplever, der er behov for det.

***Forældresamtaler***

Når barnet har gået i børnehaven i ca. 3 måneder aftaler vi en tid, så vi kan få en snak om, hvordan opstarten er gået. Har I ellers brug for en snak, er I altid velkomne til at komme og høre, hvordan det går, eller aftale en tid, så vi i fred og ro kan snakke om det. Vi vil, når barnet har fødselsdag, tilbyde en samtale om barnets trivsel og udvikling.

***Forældreråd***

Forældrerådet holder møde ca. 4 gange om året og arbejder ud fra gældende vedtægter. Da forældrerådet har udtaleret til skolebestyrelsen i forhold til relevante spørgsmål, er der et skolebestyrelsesmedlem med til forældrerådsmøder.

I vores børnehave er målet at forældrerådet:

* i samarbejde med personalet kommer med ideer til overordnede pædagogiske mål, pædagogiske principper, læreplan, pædagogiske aktiviteter.
* er en værdifuld samarbejdspartner, som kan have indflydelse på børnehavens dagligdag og som i høj grad tager ejerskab i børnehaven.
* fungerer som personalets sparringspartnere omkring de overordnede ting i børnehaven.
* bakker op om vores arrangementer såsom festival og arbejdsdage.

Dagsordenen laves af formand og pædagogisk leder, men alle medlemmer kan komme med punkter til dagsordenen. Møderne ledes af formanden og pædagogisk leder skriver referat. Referater hænges op på børnehavens opslagstavle i garderoben og sendes på mail til alle forældre.

**Opstart i børnehaven**

Inden Jeres barn starter i børnehaven vil I modtage en personlig hilsen og velkomstfolderen.

For at gøre starten så god som muligt for jer og jeres barn beder vi jer komme på besøg i børnehaven, inden barnet skal starte. Ring og aftal en tid.

Ved første besøg i børnehaven vil I blive vist rundt, se vores garderober, og få hilst på de ansatte og de øvrige børn. Herefter er der tid til snak om barnets opstart og dagligdagen i børnehaven ud fra vores velkomstfolder og ikke mindst jeres spørgsmål hertil.

Efter det første besøg er I velkomne til at komme alle de gange inden starten, I har behov for.

Når barnet starter, anbefaler vi altid at første dag er en kort dag sammen med den ene eller begge forældre, eksempelvis fra 9.30 til 11.30. Den næste dag er en kort dag uden forældre, og at barnet derefter begynder på en almindelig børnehavedag.

Forbered/fortæl altid jeres barn, og os i børnehaven, hvordan de første dage kommer til at foregå. På den måde kan vi være med til at give Jeres barn de bedste forudsætninger for en tryg opstart i børnehaven.

Vi anbefaler dog altid at de første dage, evt. den første uge, generelt er med korte dage.

Vores mål er, at vi hurtigst muligt får etableret en god og positiv kontakt til barnet og jer, som forældre. Og vi vil gøre alt, hvad vi kan for at opnå et tæt og åbent samarbejde, da dette letter overgangen til alt det nye for alle parter. Vi skal jo skabe de bedste betingelser for netop Jeres barn.

Nøgleordene til opstarten er: **TRYGHED – NÆRVÆR - OMSORG**

**At starte i børnehave betyder at barnet:**

* Skal øve sig i at gå i børnehave.
* Skal øve sig i børnehavens rytme, rutiner og regler.
* Møder tryghed og tillid i samspillet med børn og voksne.

**Sprogligt:**

*Vi vil have sproget i fokus og arbejde målrettet på at udvikle børnenes sprog og sprogforståelse. Det vil vi gøre ved forskellige sproglige aktiviteter f.eks.:*

* Vi bruger Tras skemaet til sprogvurdering
* Dialogisk læsning.
* Rim/remser, sanglege.
* Mundmotorik.
* Vores Gøje bamse – som børnene på skift har på besøg i weekenden.
* At vi voksne sætter ord på og hjælper børnene med at få sat ord på hverdagens oplevelser og gøremål.

**Motorisk:**

*Vi vil fokusere på børnenes udvikling af motoriske færdigheder, udholdenhed og bevægelse. Det vil vi gøre ved f.eks. at:*

* Øve selvhjulpet, f.eks. at barnet henter sin madpakke.
* Øve sig i at tage tøj af og på.
* Øve i at tegne, klippe, lime mm.
* Øve i at cykle, løbe, hoppe mm.

**Socialt:**

*Vi prioriterer det sociale fællesskab højt. Det er i fællesskabet, at barnet lærer om sig selv og andre.*

* Øve i at drage omsorg for andre og tage ansvar ved f.eks. at rydde op efter sig selv.
* Øve sociale spilleregler.
* Øve i at lege med andre børn.

**Følelsesmæssigt:**

*Vi vil arbejde med at fremme barnets udvikling på det følelsesmæssige område ved at styrke følgende:*

* Selvtilliden (det jeg gør og kan) - selvværdet (den jeg er og det jeg tror om mig selv)
* Selvhjulpenhed
* Nysgerrighed
* Øve koncentration i spil og leg
* At sætte ord på egne følelser

**Øve barnets omverdens bevidsthed ved f-eks. at snakke om:**

* Hvem er jeg
* Hvor bor jeg
* Hvad hedder min mor og far
* Hvem er min familie – søskende - bedsteforældre

**Dagens forløb**

Når vi åbner kl. 6.20 lægger vi vægt på en tryg og rolig start på dagen, og hvor de børn, der har behov for det, kan spise morgenmad i børnehaven indtil kl. 7.30. Børnehaven har mælk, og I medbringer selv en sund og nærende morgenmad. Nogen morgener vil vi servere boller til morgenmad.

Vi deltager i morgensang på skolen, den sidste tirsdag/onsdag i hver måned. Vi går på skolen ca. kl. 7.45 og vil være tilbage i børnehaven igen ca. kl. 8.20.

Kl. ca. 9 spiser vi formiddagsmad/frugt, som børnene selv har med i frugtposen eller madkassen. Under måltidet snakker vi med børnene om, hvad der skal ske i dag. Derefter går vi på legepladsen og i gang med vores planlagte eller spontane aktiviteter. De planlagte aktiviteter giver mulighed for at inspirere og oplyse børnene om bestemte emner eller praktiske gøremål, og de spontane aktiviteter kan f.eks. tage udgangspunkt i, hvad der rører sig blandt børnene i nuet. Nogle gange skal børnene være med, andre gange er deltagelse frivilligt.

Kl. ca. 11.15 holder vi samling, hvor vi evt. kan synge, læse og snakke, bagefter spiser vi madpakker.

Efter vi har spist, er der igen leg på legepladsen og eventuelle aktiviteter.

Kl. ca. 14 spiser vi eftermiddagsmad. Vi hjælper hinanden med at rydde op på legepladsen, inden vi spiser.

Kl. 16 er vi sammen med Fritter-børnene og børnehaven lukker kl. 16.50.

**HJÆLP DIT BARN MED AT RYDDE OP,**

**INDEN I GÅR HJEM. DET ER MED TIL,**

**AT LÆRE BØRN AT TAGE ET**

**FÆLLES ANSVER.**

**Praktiske oplysninger**

***Hvad skal I have med i børnehaven:***

 Madpakke med navn

 For- og eftermiddagsmad

 Inde sko

 Skiftetøj (ekstra fra inderst til yderst) **HUSK NAVN I DET HELE.**

 Regntøj

 Støvler

 Varmt tøj (huer, vanter, osv.)

Da vi er ude både formiddag og eftermiddag skal børnene have to flyverdragter eller en flyverdragt og et sæt termotøj og to par støvler. (se garderobelisten)

***Tøj:***

Det er vigtigt, at barnet er fornuftigt klædt på. Det vil sige tøj, der kan tåle, at barnet deltager i alle daglige aktiviteter både inde og ude – og, at det tøj m.v. I sender med barnet, er i den rette størrelse, således barnet kan bevæge sig ugeneret.

Vejret er aldrig en hindring for at lege ude, men tøjet kan være det - så sørg for at børnene altid har regntøj, støvler samt skiftetøj i deres garderobe. Husk navn i tøj, fodtøj og lign. Jo mere tid vi voksne skal bruge på at finde ud af, hvem tøjet tilhører, jo mindre tid har vi til nærvær med jeres børn.

***Garderobeplads*:**

I garderoben har børnene hver deres plads, og en kasse til skiftetøj. Det er Jeres ansvar at holde orden i garderoben. I skal dagligt rydde op på barnets plads, fodtøj som ”overnatter” skal sættes op, så der kan fejes. Sørg hver dag for at tøjet er vendt rigtig og hængt på plads, så er det meget nemmere for børnene selv at tage det på. Dette er med til at styrke deres selvværd. Tjek jævnligt om der er det, der skal være i kassen, så der altid er nok. Hver fredag skal garderoben tømmes helt pga. rengøring.

***Goddag/farvel*:**

Børnehaven/personalet er først ansvarligt for dit barn, når det er afleveret til en voksen. Husk derfor altid at sige "hej", når barnet kommer, og ligeledes at sige ”farvel” til personalet, når du henter dit barn. HUSK! altid at minde barnet om, at rydde op efter sig både inden- og udenfor, inden I tager hjem. Vores ansvar for barnet ophører (principielt), når du sammen med dit barn har sagt farvel.

I skal altid følges med jeres barn ud af børnehaven, således at de andre børn, der stadig er i børnehave kan se, det er fordi, de er blevet hentet, de er i skolegården.

***Månedsbrev*:**

Hver måned laver vi et månedsbrev til jer. Heri vil vi informere om, hvad der sker i børnehaven den kommende måned, f.eks. børnenes fødselsdage, planlagte aktiviteter og andre praktiske oplysninger. Informationerne vil også hænge i børnehaven.

I vil, som oftest, kunne læse på vores whiteboard tavle, hvad vi har lavet i løbet af dagen.

***Middagssøvn:***

Hvis barnet stadig har behov for at sove til middag, når det starter i børnehaven, er det muligt. I skal selv medbringe dyne/pude/lagen el.lign.

***Legetøj:***

Børnene skal ikke medbringe legetøj i børnehaven. De må gerne tage egen cykel med, og de skal selv medbringe cykelhjelm, hvis de vil cykle i børnehaven. Det må ikke lånes ud til de andre børn.

***Opslag i garderoben:***

Ved indgangen er der en opslagstavle, samt en whiteboardtavle - på disse kan I altid finde informationer gældende for alle forældre. I er selv velkomne til at hænge sedler op, der kunne interessere andre børn/forældre.

***Ferie/fridage:***

Vi ønsker, at jeres barn holder 5 ugers ferie i løbet af et år. Barnet har også brug for ferie sammen med jer. Børnehaven er børnenes arbejde, og de trænger til at holde ferie på lige fod med jer.

Vi vil gerne, at I giver os besked, hvis jeres barn holder en fridag, eller er fraværende på grund af sygdom.

I må gerne sende en SMS.

***Hvis andre henter dit barn:***

Det er vigtigt, at I fortæller personalet, hvis en anden end Jer selv henter barnet. Sig det om morgenen, når I afleverer, eller ring/skriv sms.

***Sygdom:***

Vi modtager ikke syge børn i børnehaven. Hvis børnene bliver syge i børnehaven, kontakter vi jer.

Børnene må først komme i børnehaven igen, når de er raske og kan deltage i børnehavens

aktiviteter – også ude.

Vi må ikke uddele medicin i børnehaven. Undtagelsen er i forbindelse med kroniske sygdomme, hvor vi efter instruktion fra lægen, kan påtage os at give den nødvendige medicin.

***Fødselsdage:***

Vi fejrer selvfølgelig barnets fødselsdag, og vi samarbejder med jer forældre om, hvordan det skal fejres. I kan vælge, om vi skal fejre det i børnehaven, hvor vi bager sammen med fødselsdagsbarnet, og for at gøre dagen til noget helt særligt i børnehaven, sidder barnet på vores fødselsdagsstol.

Kunne I tænke jer at invitere os hjem, så vil vi også gerne det!

Deler man fødselsdagskort ud i børnehaven, fordi I holder fødselsdagen udenfor børnehavens regi, inviterer man enten alle pigerne/ drengene eller alle i børnehaven.

***Forsikring:***

Det er vigtigt, at I tegner en forsikring på jeres barn, hvis det skulle komme til at lave skade på personer eller ting.

***Tavshedspligt:***

Personalet og medlemmer i forældrerådet har tavshedspligt i forhold til alle de informationer de måtte få kendskab til under deres arbejde i børnehaven.

***Facebook:***

Her i børnehaven har vi taget brugen af Facebook til os. Vi fortæller via billeder, hvad vi laver af forskellige aktiviteter og til dokumentation af vores hverdag. Vi vil gerne have besked, hvis I ikke ønsker jeres barn på Facebook.

***Solpolitik:***

Vi har i børnehaven valgt at lave en solpolitik for at beskytte børn og personale mod de farlige UV stråler. Vi har besluttet at beskyttelsen af børnene skal være et fælles ansvar for forældre og personale.

Solpolitikken er lavet på baggrund af anbefalinger fra Sundhedsstyrelsen og

Kræftens bekæmpelse.

***Hvad kan I forældre forvente af personalet i forhold til sol:***

• Vi henviser børn til, at de leger i skygge, hvis vi kan se, de har opholdt sig i direkte sol.

• Vi smøre børnene ind efter madpakker, inden de går ud – børnehaven indkøber solcreme.

***Hvad forventer vi af Jer forældre:***

• I smører jeres barn ind om morgenen.

• Evt. solhat, trøjer som beskytter mod sol.

• At I fortæller jeres barn JERES krav til påklædning i sol samt solcreme.

*Uddrag af Kræftens bekæmpelses anbefaling*.

Hvordan beskytter du børnene i sommersolen?

Pas på børnene.

Børn er særlig udsatte, da de ofte leger udendørs midt på dagen. Og der er heller ingen grund til at holde dem indendørs på det tidspunkt, når solen står højt. Men sørg for at passe på børnene med de 4 solråd:

• Beskyt børnene ved at sørge for, at de kan lege i skyggen på legepladsen.

• Sørg for, at de har albue- og knælangt tøj på kroppen og hat til at beskytte ansigtet.

• Smør dem med solcreme, hvor tøjet ikke dækker.

• Hvis børnene sveder, bader eller er ude mere end 3 timer i træk henover middag, bør

de smøres igen.

**Traditioner**

***Årshjul:***

I børnehaven hænger et stort årshjul, som vi bruger til at synliggøre vores pædagogiske arbejde og traditioner. En form for årskalender, så alle kan se og få overblik over, hvad der er planlagt i børnehaven hver måned. De forskellige aktiviteter og arrangementer bliver beskrevet i vores månedsbrev.

***Maddage:***

Vi har en månedlig maddag, hvor vi laver mad sammen med børnene. Et par dage før hænger vi en seddel op, hvorpå der står, hvad vi skal bruge. Så skriver I på, hvad I tager med, der skal købes for ca. 20 kr. Eller hvert barn giver 20 kr, og så handler vi ind.

***Arbejdslørdage:***

To gange om året er det tiltrængt hjælp til hovedrengøring. I får tildelt en hovedrengøring om året, hvor I skal stille med en voksen fra familien. Det er en lørdag formiddag og tager ca. 3 timer. Det vil stå på vores rengøringsplan et halvt år før. Vi har en årlig vedligeholdelsesdag i september ofte i samarbejde med skolen, her skal begge forældre bidrage med mindst 3 timer!

I er forpligtet til at hjælpe til disse dage, da det hører med til at have barn i vores private børnehave.

***Kaffe på kanden:***

Vi inviterer indimellem på forældrekaffe i børnehaven, når I henter jeres barn, hvor vi serverer kaffe/te og lidt mundgodt.

***Højtider:***

Alle højtider fejres i børnehaven. Fastelavn med udklædning og tøndeslagning. Påske, hvor vi skal på skattejagt og finde påskeæg. I december dukker drillenissen som regel op, og vi jule hygger på livet løs med juleklip, julesange og lege. Og vi tager til jule- gudstjeneste i kirken.

***Kirkemusikalsk legestue:***

De yngste børn i børnehaven går i Kirkemusikalsk legestue i Ingstrup kirke hver anden uge fra januar til april.

***Brandøvelse:***

En gang om året har vi brandøvelse med børnene, hvor vi fortæller om og prøver hvordan, vi skal forholde os, hvis det brænder i børnehaven.

***Bedsteforældre/oldeforældredag:***

En gang om året inviterer vi bedsteforældrene på besøg, så de kan se børnehaven. Her er der mulighed for hygge og lave forskellige aktiviteter sammen med barnebarnet/oldebarnet.

***Søskendedag:***

Vi inviterer børnenes større søskende i børnehave en eftermiddag, hvor vi hygger sammen med dem.

***Sankt hans:***

Vi fejrer Sankt hans i børnehaven. Vi laver heks, som vi brænder af på vores bålplads og synger midsommervisen og slutter af med en is.

***Høsttema og- fest:***

I august/september har vi fokus på høst. Hvad kan høstes, hvad kan vi lave af det, vi høster (fra jord til bord). Vi slutter af med en høstfest, hvor vi laver mad af det, der er blevet høstet.

***Festival:***

En lørdag i august/september inviterer vi alle interesserede til Festival i børnehaven. Børnene optræder på vores scene med sange, de har øvet sig på. Bagefter er der små boder rundt på legepladsen, der sælges også kage denne dag. Hvad der ellers skal nydes medbringer I selv.

***Forældremøde:***

I september har vi forældremøde, hvor der bl.a. er valg til forældrerådet.

***Motionsdag:***

Fredag i uge 41 har vi motionsdag.

***Bag for en sag***

Hvert år støtter vi børnetelefonen. Vi bager sammen med børnene, og det bliver efterfølgende solgt til vores forældrekaffe, når I henter jeres børn.

***Julefest:***

I december måned holder vi julefest i børnehaven for børn, forældre og personale. Vi har fællesspisning, hvor hver familie medbringer en ret til vores store ta’ selv bord.

**Forventninger/krav til forældre**

 - at I siger goddag og farvel, når I kommer og går.

 - at vi får relevante ting at vide, som kan påvirke Jeres barn. f.eks. dødsfald i familien, skilsmisse, flytning.

 - at I giver besked ved ændring af adresse og telefonnummer.

 - at I holder orden i jeres barns garderobe, og tømmer den hver fredag.

 - at I orienterer jer på tavler og i månedsbreve.

 - at I påtager jer fastlagte weekend rengøring + en årlig hovedrengøring, hvor I også får noget af børnehavens legetøj med hjem og vaske af.

 - at begge forældre deltager i 3 timer til vores årlige arbejdsdag. Er i forhindret den pågældende dag, skal der arbejdes på et andet tidspunkt, inden selve arbejdsdagen.

* At I skriver navn i alt som barnet har med i børnehaven. Det kan være tøj, sko, tasker, madkasser osv. Det giver os en bedre mulighed for at hjælpe børnene med at få lagt tingene de rigtige steder.

**HUSK! AT EVT. KRITIK AFLEVERES PÅ RETTE STED!**

**Afslutning:**

I kan læse mere om børnehaven på Trivselsskolens hjemmeside [www.ingstruptrivselsskole.dk](http://www.ingstruptrivselsskole.dk) om bl.a.:

# ind/udmelding

# priser

# Børnehavens Pædagogisk grundlag, som bl.a. indeholder:

* Vores værdiord
* Pædagogisk arbejde i vores læringsmiljøer
* Læreplansarbejde
* M.m

**Hjertelig velkommen til Trivselsbørnehaven**